Нямала скульптараў засведчылі свой талент у сумежных з пластыкай сферах: жывапісе, графіцы, архітэктуры. Ёсць у згаданым творчым цэху і тыя, хто, натхнёны прыкладам Мікеланджэла, спрабаваў зрабіць нешта вартае ў сферы літаратуры. Скульптар Яўген Колчаў, маючы добры досвед у сваёй прафесіі, пайшоў тым жа шляхам, але па іншай дарозе. І прыйшоў да высновы, што твор мастацтва ў такой жа ступені ўплывае на фарміраванне асобы аўтара, як асоба аўтара — на вонкавую форму ды змест твора. І насамрэч, творы — лепшая біяграфія, лепшы аўтапартрэт аўтара. Фатаграфічны праект Колчава “Скульптары вачыма скульптара” —сведчанне павагі да сваіх калег і, адначасова, спроба ўбачыць у іх абліччах сутнасныя рысы часу, вобраз якога яны ствараюць уласным розумам ды рукамі.